Kia kry ŉ sitplek aan die tafel met nuwe SorentoKia het onlangs die Carnival en die splinternuwe Sorento bekendgestel. Die Sorento is al ŉ geruime tyd ŉ lekker opsie, veral toe die maatskappy ŉ paar jaar terug die nuwe 2.2-viersilinderturbodieselenjin en 8-spoed-ratkas bekendgestel het. Die materiale en funksionaliteit van die vorige Sorento het nie vir my in die betrokke prysklas gepas nie, maar met die nuwe Sorento is dit beslis nie die geval nie. Die nuwe Sorento het ŉ pragtige, nuwe ontwerp. Dit voel vir my asof die ontwerp op die Amerikaanse mark geteiken is. Sodra mens die binneruim betree, word jy begroet deur mooi, luukse materiale en uitmuntende bougehalte. Die aluminium-afwerking op die deurkaarte en óm die lugopenings is werklik pragtig. Sodra dit donker word, sien mens ook die dinamiese beligting in die binneruim wat die luukse gevoel verder verhoog. Die spesifikasievlak aan die binneruim beïndruk werklik met funksionaliteit soos verhitte én verkoelde sitplekke. Die digitale instrumente vertoon ook jou blindekol sodra jy jou rigtingwyser aanskakel – baie slim. Die klimaatbeheerstelsel werk fantasties. Onder die kap sit Kia se fantastiese nuwe 2.2-viersilinderturbodieselenjin. Hy bied ŉ sterk 148 kW en 440 Nm. Dít, gepaard met Kia se seepgladde 8-spoed-outo, bied ŉ kragtige ervaring. Dit is egter in die Outeniekwapas waar die Sorento al sy mededingers uitstof. Sportnutsvoertuie se stuur kan soms vaag en onakkuraat wees. Mens moet dan ŉ paar keer deur ŉ lang draai jou stuurinsette aanpas en verander. Nie in ŉ Sorento nie. Sy padhouvermoë is fantasties. Jy mik vir die kruin van ŉ draai, en die Sorento tref hom, elke keer trap hy perfek in sy spoor. Wat verder beïndruk, is die feit dat die padhouvermoë nie ten koste van ritgehalte goed is nie. Die Sorento bied steeds ŉ fantastiese rit. Die Sorento bied ŉ magdom lugsakke, sluitweerremme met elektroniese remkragverspreiding, vastrap en stabiliteitsbeheer – die lot. Aan die aktiewe kant is daar Kia se nuwe suite van veiligheidstelsels soos baanhulp, botsingwaarskuwing, agter-kruisverkeerwaarskuwing, blindekolwaarskuwing en só hou die lys aan. Hoe som mens die Sorento op? Dit is ŉ groot sportnutsvoertuig met sewe sitplekke en ŉ magdom luukshede. Sy enjin is lekker sterk, én hy is werklik lig op brandstof, maar dit is daai akkurate stuur en padhouvermoë wat hom as ŉ ware bestuurdersmotor klassifiseer. Daar is min sportnutse, en beslis geen in dié prysklas, wat mens deur ŉ bergpas kan jaag en geniet nie. Kia se markleidende waarborg en omvattende instandhoudingsplan op die Sorento wys die vervaardiger se vertroue in dié produk. Hy is ŉ wenner – gaan toetsbestuur een, jy sal verbaas wees. Die reeks lyk só: Die reeks word gedek deur ŉ 5 jaar/onbeperkte km-waarborg en 6 jaar/90 000 km- omvattende instandhoudingsplan. Ons sal weer tyd met die Sorento deurbring en sien hoe hy hom in die daaglikse roetine gedra en hom dán teen sy mededingers vergelyk.